Κανονισμός (ΕΚ) αριθ. 2512/2001 της Επιτροπής της 20ής Δεκεμβρίου 2001 για την προκήρυξη στο πλαίσιο της αποστάξεως που προβλέπεται στο άρθρο 29 του κανονισμού (ΕΚ) αριθ. 1493/1999 του Συμβουλίου μιας δεύτερης τμηματικής απόσταξης για την αμπελοοινική περίοδο 2001/02 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, περί κοινής οργανώσεως της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 33, τον κανονισμό (ΕΚ) αριθ. 1623/2000 της Επιτροπής, της 25ης Ιουλίου 2000, για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου περί κοινής οργανώσεως της αμπελοοινικής αγοράς(3), όσον αφορά τους μηχανισμούς της αγοράς, όπως τροποποιήθηκε τελευταία από τον κανονισμό (ΕΚ) αριθ. 2047/2001(4), και ιδίως το άρθρο 63, Εκτιμώντας τα ακόλουθα: (1) Το τρίτο εδάφιο της παραγράφου 1 του άρθρου 63 του κανονισμού (ΕΚ) αριθ. 1623/2000 προβλέπει ότι, για την αμπελοοινική περίοδο 2001/02, η απόσταξη του οίνου σε πόσιμη αλκοόλη προκηρύσσεται σε μία ή περισσότερες τμηματικές αποστάξεις. Μια πρώτη απόσταξη για 7 εκατομμύρια εκατόλιτρα επιτραπέζιου οίνου προκηρύχθηκε για την περίοδο από τις 16 Οκτωβρίου έως τις 15 Νοεμβρίου 2001. Λαμβάνοντας υπόψη την παρούσα δυναμικότητα απορρόφησης του τομέα της πόσιμης αλκοόλης και τις δυνατότητες του προϋπολογισμού, πρέπει να προκηρυχθεί μια δεύτερη τμηματική απόσταξη για 3 εκατομμύρια εκατόλιτρα. (2) Η επιτροπή διαχείρισης των οίνων δεν διατύπωσε γνώμη στην προθεσμίας που όρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για την αμπελουργική περίοδο 2001/02 προκηρύσσεται δεύτερη περίοδος από την 1η έως τις 31 Ιανουαρίου 2002 για την απόσταξη που προβλέπεται στο άρθρο 29 του κανονισμού (ΕΚ) αριθ. 1493/1999. Η μέγιστη ποσότητα για την οποία μπορούν να συναφθούν συμβάσεις ή δηλώσεις που αναφέρονται στο άρθρο 65 του κανονισμού (ΕΚ) αριθ. 1623/2000 ανέρχεται σε 3 εκατομμύρια εκατόλιτρα. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιανουαρίου 2002. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Δεκεμβρίου 2001.

[Source: multi_eurlex | Tokens: 2126]